WHART เพิ่มทุน 3.2 พันล.หวังลงทุนทรัพย์สินเพิ่ม-เล็งขายเข้าทรัสต์ 255.2 ล้านหน่วย
WHART เพิ่มทุน 3.2 พันล.หวังลงทุนทรัพย์สินเพิ่ม-เล็งขายเข้าทรัสต์ 255.2 ล้านหน่วย
5 ต.ค. 2563

กองทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท หรือ WHART ประกาศเพิ่มทุนครั้งที่ 5 เพื่อเข้าลงทุนในทรัพย์สินเพิ่มเติมครั้งที่ 6 จำนวน 3 โครงการ มูลค่ารวมไม่เกิน 3,234 ล้านบาท ด้าน GROUP CEO “จรีพร จารุกรสกุล” ในฐานะผู้บริหารอสังหาริมทรัพย์ การันตีทรัพย์สินที่ขายเข้ากองทรัสต์ เป็นโครงการศูนย์กระจายสินค้าและคลังสินค้าระดับพรีเมี่ยม ประเภท Built-to-Suit ชูกลุ่มผู้เช่าบริษัทชั้นนำระดับโลกจากหลากหลายกลุ่มธุรกิจ (Honda Logistics – Samsung – Shopee – VOLVO – DKSH) สัญญาเช่าระยะยาว
ด้านผู้จัดการกองทรัสต์ WHART “อนุวัฒน์ จารุกรสกุล” เผยภายหลังเพิ่มทุนสำเร็จขนาดทรัพย์สินรวม เพิ่มเป็น 42,254 ล้านบาท โดยเล็งเสนอขายหน่วยทรัสต์ จำนวนทั้งสิ้นไม่เกิน 255.2 ล้านหน่วย โดยคาดว่าจะสามารถเปิดจองซื้อได้ในเร็วๆนี้ และคาดว่าจะโอนทรัพย์สินได้ภายในปลายปี 2563 นี้
นางสาวจรีพร จารุกรสกุล ประธานเจ้าหน้าที่บริหารกลุ่ม บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA Group ในฐานะเจ้าของทรัพย์สิน (Sponsor) และผู้บริหารอสังหาริมทรัพย์ ภายใต้กลุ่มบริษัท ดับบลิวเอชเอ คอร์ปอเรชั่น จำกัด (มหาชน) เปิดเผยว่า ทรัสต์เพื่อการลงทุนในอสังหาริมทรัพย์และสิทธิการเช่าดับบลิวเอชเอ พรีเมี่ยม โกรท เป็นกองทรัสต์ ที่เน้นลงทุนในอสังหาริมทรัพย์ ที่ก่อให้เกิดรายได้มั่นคง ซึ่ง WHA Group มีนโยบายนำทรัพย์สินเข้ากองทรัสต์ WHART อย่างต่อเนื่อง
โครงการของ WHA Group ส่วนใหญ่ตั้งอยู่ในพื้นที่ยุทธศาสตร์ด้านโลจิสติกส์ที่สำคัญของประเทศ บนถนนบางนา-ตราด รวมถึงพื้นที่ที่สอดรับกับแผนพัฒนาระเบียงเศรษฐกิจพิเศษภาคตะวันออก (EEC) ซึ่งได้รับการส่งเสริมและสนับสนุนจากภาครัฐ ทำให้ความต้องการของศูนย์กระจายสินค้า คลังสินค้า และ โรงงาน ในเขตพื้นที่ดังกล่าวสูงขึ้นอย่างต่อเนื่อง ซึ่งถือว่าเป็นการสอดรับกับแผนพัฒนาพื้นที่ของกลุ่ม WHA Group ที่มุ่งมั่นส่งเสริมการพัฒนาอุตสาหกรรมเป้าหมายของประเทศไทย
“นับตั้งแต่ IPO ในปี 2557 เป็นต้นมา ผลการดำเนินงานของกองทรัสต์ WHART มีการเติบโตที่ดีอย่างต่อเนื่อง และในฐานะ WHA Group ซึ่งเป็นผู้สนับสนุนและผู้บริหารอสังหาริมทรัพย์ มีนโยบายนำทรัพย์สินคุณภาพระดับพรีเมี่ยมเข้ากองทรัสต์ WHART ทุกปีโดยมุ่งเน้นโครงการประเภทศูนย์กระจายสินค้า คลังสินค้าและโรงงานประเภท Built-to-Suit  ระดับพรีเมี่ยม ที่ครบทั้งระบบสาธารณูปโภค-พลังงาน และ Digital Infrastructure โดยผู้เช่าส่วนใหญ่เป็นบริษัทชั้นนำ มีสถานะทางการเงินที่มั่นคง และมีสัญญาเช่าระยะยาว”
ด้านนายอนุวัฒน์ จารุกรสกุล ประธานเจ้าหน้าที่บริหาร บริษัท ดับบลิวเอชเอ เรียล เอสเตท แมเนจเม้นท์ จำกัด ในฐานะผู้จัดการกองทรัสต์ WHART กล่าวว่า สำหรับการเพิ่มทุนครั้งที่ 5 เพื่อลงทุนในทรัพย์สินเพิ่มเติมครั้งที่ 6 ของกองทรัสต์ WHART เป็นมูลค่ารวมทั้งสิ้นไม่เกิน 3,233.96 ล้านบาท ประกอบด้วย โครงการศูนย์กระจายสินค้าและคลังสินค้า ประเภท Built-to-Suit จำนวน 3 โครงการ แบ่งเป็นพื้นที่เช่าอาคารประมาณ 128,789.00 ตารางเมตร และพื้นที่เช่าลานจอดรถประมาณ 3,055.00 ตารางเมตร บนที่ดินรวมประมาณ 120 ไร่ 1 งาน 58.10 ตารางวา
สำหรับทรัพย์สิน 3 โครงการที่กองทรัสต์ WHART จะเข้าลงทุนในครั้งนี้ ประกอบด้วย
1.โครงการ WHA Mega Logistics Center (แหลมฉบัง 1) โดยลงทุนในกรรมสิทธิ์ที่ดิน และกรรมสิทธิ์ในอาคารคลังสินค้า โรงงาน และสำนักงาน รวมถึงสิ่งปลูกสร้างและทรัพย์สินอื่นๆ ตั้งอยู่ที่ตำบลหนองขาม อำเภอศรีราชา จังหวัดชลบุรี
2.โครงการ WHA Mega Logistics Center (แหลมฉบัง 2) โดยลงทุนในสิทธิการแบ่งเช่าในที่ดิน และกรรมสิทธิ์ในอาคารคลังสินค้าและสำนักงาน รวมถึงสิ่งปลูกสร้างและทรัพย์สินอื่นๆ ในโครงการ WHA Mega Logistics Center (แหลมฉบัง 2) ตั้งอยู่ที่ตำบลบึง อำเภอศรีราชา จังหวัดชลบุรี
3.โครงการ WHA KPN Mega Logistics Center (ถนนบางนา-ตราด กม.23 เฟส 3) โดยลงทุนในสิทธิการแบ่งเช่าช่วงในที่ดิน และสิทธิการเช่าในอาคารคลังสินค้า และสำนักงาน ตั้งอยู่ที่ตำบลบางเสาธง อำเภอบางเสาธง จังหวัดสมุทรปราการ
โดยทั้ง 3 โครงการ ปัจจุบันมีผู้เช่าระดับชั้นนำที่เข้าทำสัญญาแล้ว เช่น บริษัท ฮอนด้า โลจิสติกส์, ซัมซุง, Shopee,  DKSH และวอลโว่ คาร์  เป็นต้น
ทั้งนี้ เมื่อกองทรัสต์ WHART เข้าลงทุนในทรัพย์สินเพิ่มเติมครั้งที่ 6 จะส่งผลให้มูลค่าทรัพย์สินรวมของกองทรัสต์ WHART เพิ่มขึ้นเป็น 42,232.05 ล้านบาท จากเดิมที่มีมูลค่าทรัพย์สินรวม 39,020.19 ล้านบาท ส่งผลให้กองทรัสต์ WHART สามารถรักษาความเป็นผู้นำของกองทรัสต์ประเภทศูนย์กระจายสินค้า คลังสินค้าและโรงงาน ตามขนาดของมูลค่าทรัพย์สินที่จะลงทุนเพิ่มขึ้น ช่วยสร้างผลตอบแทน (Distribution)  ที่มั่นคงให้กับผู้ถือหน่วยทรัสต์อย่างต่อเนื่องและสม่ำเสมอในระยะยาว
เบื้องต้นคาดว่าอัตราประโยชน์ตอบแทนที่ผู้ถือหน่วยทรัสต์จะได้รับตามประมาณการประโยชน์ตอบแทนและเงินลดทุนต่อหน่วยตั้งแต่วันที่ 1 มกราคม 2564 ถึงวันที่ 31 ธันวาคม 2564 จากงบกำไรขาดทุนและการจ่ายประโยชน์ตอบแทนตามสถานการณ์สมมติ สอบทานโดยผู้สอบบัญชีอยู่ที่ 0.79 บาทต่อหน่วย
“การเพิ่มทุนครั้งนี้ คาดว่าจะสร้างผลตอบแทนที่ดีในระยะยาวให้กับผู้ถือหน่วยทรัสต์อย่างมีเสถียรภาพ เนื่องด้วยสัญญาเช่าส่วนใหญ่เป็นสัญญาระยะยาว อีกทั้ง profile ของผู้เช่าพื้นที่ของกองทรัสต์เป็นผู้เช่าที่มีชื่อเสียงระดับโลก มีความมั่นคง และมาจากหลากหลายอุตสาหกรรม ซึ่งเป็นการลดความเสี่ยงที่เกิดจากการกระจุกตัวของอุตสาหกรรมใดอุตสาหกรรมหนึ่งได้เป็นอย่างดี”
นายเศกธัช จงศิริวัฒน์ ผู้บริหารงานวาณิชธนกิจ ธนาคารกสิกรไทย จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายหน่วยทรัสต์ของกองทรัสต์ WHART กล่าวถึงความโดดเด่นของกองทรัสต์ WHART ว่า มีความมั่นคง และสามารถรักษาผลตอบแทนจากเงินปันผลให้กับผู้ถือหน่วยทรัสต์อย่างสม่ำเสมอ ภายใต้นโยบายที่มุ่งเน้นคัดเลือกทรัพย์สินที่มีคุณภาพเพิ่มเติมเข้ามาทุกปี ตอกย้ำความเป็นผู้นำกองทรัสต์
โดยเลือกทรัพย์สินในทำเลศักยภาพที่เป็นศูนย์กลางจุดยุทธศาสตร์ของการขนส่งสินค้าในประเทศไทย บนถนนบางนา-ตราด และพื้นที่ระเบียงเศรษฐกิจพิเศษภาคตะวันออก (EEC)  ซึ่งเป็นโครงการศูนย์กระจายสินค้า คลังสินค้าและโรงงานประเภท Built-to-Suit และด้วยขนาดมูลค่าทรัพย์สินของกองทรัสต์ที่ใหญ่ ส่งผลให้นักลงทุนได้รับประโยชน์จากสภาพคล่องที่สูงขึ้นในการซื้อขายหน่วยลงทุน
“การบริหารทรัพย์สินแบบมืออาชีพของ WHA Group นอกเหนือจากทีมงานที่มีประสบการณ์อันยาวนานในภาคอุตสาหกรรมและความน่าเชื่อถือในระดับสากลแล้ว ยังให้ความสำคัญกับนโยบายบริหารโดยคำนึงถึงประโยชน์สูงสุดต่อนักลงทุน โมเดลบริหารจัดการต้องให้ความสำคัญเรื่องการกระจายความเสี่ยงในหลายมิติ และเพิ่มมูลค่าของทรัพย์สินในระยะยาว ส่งผลให้ผลตอบแทนที่ผู้ถือหน่วยทรัสต์จะได้รับมั่นคงและยั่งยืน” นายเศกธัช กล่าว